钦定古今图书集成/明伦汇编/官常典/第186卷 > 韩棱
## 钦定古今图书集成/明伦汇编/官常典/第186卷 > 韩棱

按《后汉书》本传：“棱字伯师，颍川舞阳人，弓高侯颓当
之后也。世为乡里著姓。父寻，建武中为陇西太守。棱
四岁而孤，养母弟以孝友称。及壮，推先父馀财数百
万与从昆弟，乡里益高之。初为郡功曹，太守葛兴中
风，病不能听政，棱阴代兴视事，出入二年，令无违者。
兴子尝发教欲署吏，棱拒执不从，因令怨者章之。事”
下案验，吏以棱掩蔽兴病，专典郡职，遂致禁锢。显宗
知其忠，后诏特原之，由是征辟，五迁为尚书令，与仆
射郅寿、尚书陈宠同时，俱以才能称。肃宗尝赐诸尚
书剑，唯此三人特以宝剑自手署其名曰：“韩棱楚龙
渊，郅寿蜀汉文，陈宠济南椎成。”时论者为之说，以棱
渊深有谋，故得龙渊；寿明达有文章，故得汉文宠敦
朴，善不见外，故得椎成。和帝即位，侍中窦宪使人刺
杀齐殇王子都乡侯畅于上东门，有司畏宪，咸委疑
于畅兄弟。诏遣侍御史之齐案其事，棱上疏以为贼
在京师，不宜舍近问远，恐为奸臣所笑。窦太后怒，以
切责棱，棱固执其议。及事发，果如所言。宪惶恐白太
后，求出击北匈奴以赎罪。棱复上疏谏，太后不从。及
宪有功，还为大将军，威震天下，复出屯武威。会帝西
祠园陵，诏宪与车驾会长安。及宪至，尚书以下议欲
拜之，伏称万岁。棱正色曰：“夫上交不谄，下交不黩，礼
无人臣称万岁之制。”议者皆惭而止。尚书左丞王龙
私奏记上牛酒于宪，棱举奏，龙论为城旦。棱在朝，数
荐举良吏，应顺、吕章、周纡等，皆有名当时。及窦氏败，
棱典案其事，深究党与，数月不休沐。帝以为忧国忘家，赐布三百疋。迁南阳太守，特听棱得过家上蒙乡
里以为荣。棱发擿奸盗，郡中震栗，政号严平。数岁，征
入为太仆。九年冬，代张奋为司空，明年薨。子辅，安帝
时至赵相。棱孙演，顺帝时为丹阳太守，政有能名。桓
帝时，为司徒。大将军梁冀被诛，演坐阿党抵罪，以减
死论，遣归本郡。后复征拜司隶校尉。